## Uredba o načinu održavanja likvidnosti u plaćanjima prema inozemstvu

### NN 71/1991 (23.12.1991.), Uredba o načinu održavanja likvidnosti u plaćanjima prema inozemstvu

# VLADA REPUBLIKE HRVATSKE

Temeljem članka 5. Zakona o preuzimanju saveznih zakona iz oblasti financija
koji se u Republici Hrvatskoj primjenjuju kao republički zakoni ("Narodne
novine", broj 53/91) Vlada Republike Hrvatske na sjednici održanoj
19. prosinca 1991. godine donijela je

### UREDBU

### o načinu održavanja likvidnosti u plaćanjima prema inozemstvu

Članak 1.

Ovom se uredbom utvrđuje način održavanja likvidnosti u plaćanjima s
inozemstvom koji će se primjenjivati dok se ne steknu uvjeti da Narodna
banka Hrvatske intervenira na deviznom tržištu i djelotvorno utječe na
opću likvidnost plaćanja prema inozemstvu i ostvarivanje jedinstvenog tečaja
hrvatskog dinara.

Članak 2.

Do stjecanja uvjeta da se tečaj hrvatskog dinara formira na deviznom
tržištu u skladu s ponudom i potražnjom deviza i ekonomskom politikom zemlje,
tečaj hrvatskog dinara prema stranim valutama utvrđuje Narodna banka Hzvatske.
Tečaj hrvatskog dinara iz tečajne liste koju utvrđuje Narodna banka Hrvatske
primjenjuje se na kupnju i prodaju deviza, na kupnju i prodaju efektivnog
stranog novca, stranih čekova, stranih kreditnih pisama, za obračun poštanskih
uputnica, za obračun carina i drugih uvoznih pristojbi, za utvrđivanje
potraživanja i obveza u devizama i za sve financijske i druge ekonomske
transakcije s inozemstvom u skladu sa zakonom koji uređuje devizno poslovanje.

Članak 3.

Domaće osobe dužne su naplatiti izvezenu robu i obavljene usluge u roku
od 60 dana od dana kada je roba izvezena, odnosno kada je usluga obavljena.
Narodna banka Hrvatske može jednokratno odobriti da se naplata izvezene
robe i usluga obavi i u roku dužem od 60 dana, ovisno o području na koje
se izvozi roba, odnosno pruža usluga, uz uvjete i rokove što ih odredi
Savjet Narodne banke Hrvatske. Rješenje Narodne banke Hrvatske je konačno
u upravnom postupku i protiv njega se ne može voditi upravni spor. Odredbe
stavke 1. i 2. ovog članka ne primjenjuju se na sklopljene ugovore sa stranim
osobama do stupanja na snagu ove uredbe, pod uvjetom da su Narodnoj banci
Hrvatske poslani izvještaji o sklopljenim poslovima u skladu sa propisom
iz članka 160. Zakona o deviznom poslovanju u propisanom roku, a najkasnije
u roku od šest radnih dana od dana stupanja na snagu ove uredbe.

Članak 4.

Radi formiranja deviznih rezervi Republike Hrvatske i održavanja opće
likvidnosti u plaćanjima prema inozemstvu ovlaštene banke dužne su prodati
Narodnoj banci Hrvatske devize ostvarene prema Uredbi o izdavanju obveznica
za prikupljanje sredstava za obnovu Republike Hrvatske ("Narodne novine,
broj 65/91) i prema Uredbi o dodatnom osobnom popustu kod kupnje stana
u devizama ("Narodne novine", broj 65/91), prema nalogu Ministarstva
financija Republike Hrvatske.

Članak 5.

Za vrijeme primjene ove uredbe ne primjenjuju se odredbe članka 42.
stavke 1, 5, 7. i 8. Zakona o deviznom poslovanju ("Službeni list
SFRJ", broj 66/85, 71/86, 3/88, 59/88 i 82/90 i "Narodne novine",
broj 53/91).

Članak 6.

Stupanjem na snagu ove uredbe prestaje važiti Uredba o utvrđivanju tečaja
za obračun carina i drugih uvoznih pristojbi ("Narodne novine",
broj 58/91).

Članak 7.

Ova uredba stupa na snagu danom objave u"Narodnim novinama",
a primjenjuje se od 1. siječnja 1992. godine.

Klasa: 450-02/91-01/42 .

Urbroj : 5030112-91-2

Zagreb, 23. prosinca 1991.

Predsjednik

**dr. Franjo Gregurić, v. r.**

Uredba, NN 71/1991-1850